Stojaković odličan u porazu Hornetsa u Bostonu
NBA šampionat nastavljen je sinoć sa ukupno sedam utakmica, a najbolji timovi lige imali su uspešno veče. Pobede su između ostalih ostv
Zvanični šampioni Lejkersi oporavili su se od neprijatnog poraza protiv Dalasa na svom parketu, pobedom protiv do juče neporažene Atlante – 118:110. Dominirao je Kobi Brajant sa 41 poenom, što mu je bila 97. utakmica u karijeri sa 40 i više, dok je Endrju Bajnam postigao 21. Presudila je treća četvrtina u kojoj su Lejkersi u jednom trenutku „vezali“ 18 poena. Odlična partija Peđe Stojakovića nije pomogla Hornetsima u Bostonu, gde je najtrofejniji tim NBA lige u završinici ipak sačuvao pobedu – 97:87 i ostao neporažen posle prva četiri meča u novoj sezoni. Stojaković je kao rezerva igrao 32 minuta i postigao 26 poena, uključujući šest trojki (3-5, 6-10, 2-2), imao 4 skoka i asistenciju. Seltikse je predvodio Pol Pirs sa 27 poena, Rej Alen je ubacio 17, a Kevin Garnet 14. Karmelo Entoni je nastavio seriju izuzetnih partija na startu sezone i sa 42 poena predvodio Denver do treće pobede u isto toliko mečeva – 133:123 protiv Memfisa. Podjednako efikasan s druge strane bio je O Džej Mejo sa rekordom karijere – 40 poena. Svi starteri domaćih imali su dvocifren učinak, Čonsi Bilaps (22 poena, 12 asistencija) i Kenjon Martin (16 koševa, 18 skokova) „dabl-dablove“, ali je pomenuti Entoni još jednom odskočio. Na prve tri utakmice zvezda Nagitsa ima prosek od skoro 38 poena. Orlando je svoju treću pobedu ostvario u Torontu - 125:116, iako u sastavu nije imao letošnje najveće pojačanje Vinsa Kartera, koji ima povredu skočnog zgloba. „Magični“ su ubacili čak 17 trojki, a najefikasniji su bili Džamir Nelzon sa 30 i Džej Džej Redik sa 27 poena, što mu je rekord karijere. Dvajt Hauard je završio sa 24 koša i 11 skokova, dok je s druge strane Kris Boš postigao 35 poena i imao 16 uhvaćenih lopti. Oklahoma Siti Nenada Krstića doživeo je prvi poraz – 83:74 protiv Portlanda u svojoj dvorani, a Krstić se za 20 minuta igre nije ni upisao (0-4 iz igre, 4 skoka, 1 blokada). Ceo tim domaćih šutirao je svega 34 odsto iz igre, i imao 16 izgubljenih lopti naspram svega 6 asistencija. U ostalim mečevima, Majami je pobedio Čikago – 95:87, a Dvejn Vejd sa 25 poena prešao cifru od 10.000 u karijeri, dok je Finiks bio bolji od Minesote – 120:112. Saša Pavlović je igrao svega pet minuta i postigao jedan poen (0-1, 1-1) za poražene.